ན་མཿཤྲཱི་བཛྲ་གུ་རུ་ཝེ།རྗེ་བཙུན་གུ་རུ་རིན་པོ་ཆེ་ལ་བསྟོད་ཅིང་གསོལ་བ་འདེབས་པ་དགེ་ལེགས་འབྱུང་གནས་ཞེས་བྱ་བ།།རྗེ་བཙུན་དེ་ཉིད་ཀྱི་ཞབས་ལ་གུས་པས་ཕྱག་འཚལ་ལོ།།གང་ཞིག་འགྱུར་མེད་ཡོངས་གྲུབ་ཆོས་ཀྱི་དབྱིངས།།ཤེས་བཅུ་རྣམ་དག་རང་བྱུང་ཡེ་ཤེས་ལྔ།།དོན་དམ་འགོག་བདེན་མཁའ་ཁྱབ་བརྙེས་པ་ཡི།།པད་མ་བཟང་བོ་ཐོད་འཕྲེང་རྩལ་ལ་འདུད།།དབྱིངས་རིག་དབྱེར་མེད་འོད་གསལ་ཆོས་ཀྱི་སྐུ།།རྡུལ་དང་སྐད་ཅིག་རྣམ་ཤེས་རྟེན་འབྲེལ་ལས།།གདོད་མ་ཉིད་ནས་རབ་འདས་རྟག་པའི་སྐུ།།མངོན་དུ་མཛད་པ་དེ་ལ་ཕྱག་འཚལ་ལོ།།དོན་དམ་ཆོས་སྐུའི་ཡོན་ཏན་སྟོབས་ལ་སོགས།།གང་གཱའི་ཀླུང་གི་རྡུལ་སྙེད་ལས་འདས་པ།།མཁའ་ཁྱབ་དབྱེར་མེད་གདོད་ནས་རྟག་བཞུགས་རྣམས།།ཁྱེད་སྐུས་མངོན་དུ་མཛད་ལ་སྐྱབས་སུ་མཆི།།མཐའ་གཉིས་མཐའ་བཞི་མཐའ་བརྒྱད་ལ་སོགས་པའི།།སྐྱོན་རྣམས་ཀུན་དང་གདོད་ནས་བྲལ་བའི་གཞི།།དབུས་མ་བར་མ་ཕུང་པོ་གསུམ་པའི་མཆོག།མ་ནིང་གོ་འཕང་བརྙེས་པ་ཁྱེད་ལ་འདུད།།བདུད་དང་ཉོན་མོངས་ཤེས་བྱ་སྙོམས་འཇུག་གི།སྒྲིབ་ཀུན་ལས་གྲོལ་སྐུ་བཞི་རྡོ་རྗེ་བཞི།།མངོན་དུ་མཛད་ནས་སྣ་ཚོགས་སྤྲུལ་པའི་སྐུ།།གཞན་དོན་མཛད་པ་ཁྱེད་ལ་སྐྱབས་སུ་མཆི།།རྣམ་ཐར་སྒོ་བཞི་ཚངས་པའི་གནས་བཞི་དང་།།བསྙེན་བསྒྲུབས་རྣམ་བཞིའི་རྡོ་རྗེ་རྣལ་འབྱོར་བཞི།།གནས་སྐབས་རིགས་བཞིའི་ཀུན་རྟོག་ཀུན་བསལ་ནས།།འགྱུར་མེད་དགའ་བཞི་བརྙེས་པ་ཁྱེད་ལ་འདུད།།རླུང་སེམས་འཕོ་བའི་བག་ཆགས་རབ་འགགས་ནས།།འཕོ་མེད་ཆགས་ཆེན་བདེ་བ་ཆེན་པོ་ཡིས།།ས་ལམ་ཀུན་བགྲོད་ཡོན་ཏན་མ་ལུས་རྫོགས།།འཕྲིན་ལས་མཁའ་ཁྱབ་མངའ་བ་ཁྱེད་ལ་འདུད།།བྲལ་བའི་ཡོན་ཏན་སུམ་ཅུ་རྩ་གཉིས་ཅན།།དོན་དམ་ཆོས་སྐུ་དབུལ་བོའི་གཏེར་ཆེན་བཞིན།།ཀུན་ལ་ཁྱད་མེད་རྟག་ཏུ་བཞུགས་པ་སྟེ།།ཁྱེད་ཀྱིས་མངོན་སུམ་ཉིད་དུ་མཛད་པ་ལགས།།འབྲས་མཆོག་ཅན་གྱི་ལྗོན་ཤིང་མཆོག་བསྐྱེད་བཞིན།།དགེ་ཚོགས་རླབས་ཆེན་ཡུན་རིང་ལེགས་བསྒྲུབ་པས།།རྣམ་སྨིན་ཡོན་ཏན་སུམ་ཅུ་རྩ་གཉིས་ཅན།།གཟུགས་སྐུ་ཕུན་ཚོགས་བརྙེས་པ་ཁྱེད་ལ་འདུད།།ཁྱོད་ཀྱིས་རྣམ་དག་ཚོགས་གཉིས་ལེགས་བསྒྲུབ་པས།།སྐུ་གཉིས་ལེགས་ཐོབ་དོན་གཉིས་མཐར་ཕྱིན་པ།།རྩོད་མེད་ཡོངས་གྲགས་པད་མ་འབྱུང་གནས་དཔལ།།མགོན་སྐྱབས་དམ་པ་ཁྱེད་ལ་སྐྱབས་སུ་མཆི།།དངོས་སུ་འབྱོར་དང་ཡོད་ཀྱིས་སྤྲུལ་བ་དང་།།བདག་གིར་མ་བཟུང་མཆོད་རྫས་བཟང་དགུ་རྣམས།།ཡོན་གནས་དམ་པ་ཁྱོད་ལ་མཆོད་པ་འབུལ།།གཞན་གྱི་དོན་སླད་བརྩེ་བས་བཞེས་སུ་གསོལ།།ཐོག་མེད་དུས་ནས་མ་རིག་དབང་སོང་བས།།ཆོས་དང་འགལ་བའི་བྱ་བ་སྣ་ཚོགས་བགྱིས།།རང་གནོང་འགྱོད་པས་དེ་ཀུན་ཁྱེད་ལ་བཤགས།།མྱུར་བ་ཉིད་དུ་དག་པར་མཛད་དུ་གསོལ།།དགེ་བ་ཀུན་ལ་དགའ་བས་རྗེས་ཡི་རང་།།ཟབ་ཡངས་ཆོས་ཀྱི་འཁོར་ལོ་བསྐོར་དུ་གསོལ།།ཡུན་རིང་བཞུགས་ནས་གང་གིས་གང་འདུལ་བའི།།འཕྲིན་ལས་ཕུན་ཚོགས་མཛད་པར་གསོལ་བ་འདེབས།།བདག་ཅག་ལ་སོགས་སེམས་ཅན་ཐམས་ཅད་ཀྱིས།།འཁོར་བ་སྡུག་བསྔལ་ཉིད་དུ་ཤེས་པ་དང་།།དེ་རྒྱུ་ཀུན་འབྱུང་དབུགས་དང་ལྷན་ཅིག་ཏུ།།མྱུར་བར་འགགས་པའི་ལམ་མཆོག་རྩལ་དུ་གསོལ།།སྐུ་གསུང་ཐུགས་ཀྱིས་མྱུར་བར་བྱིན་རླབས་ནས།།དོན་མེད་བྱ་བ་ཐམས་ཅད་རབ་སྤངས་ཏེ།།བསམ་རྒྱུ་སྒྲུབ་རྒྱུ་ཆོས་ལས་མེད་པ་དང་།།ཆོས་མཆོག་མྱུར་དུ་འགྲུབ་པར་བྱིན་གྱིས་རློབས།།ཁྱེད་ཀྱི་སྐུ་མཆོག་མྱུར་དུ་མཐོང་བ་དང་།།གསུང་མཆོག་ཐོས་ཤིང་ཐུགས་མཆོག་ཡེ་ཤེས་མཆོག།མྱུར་དུ་ཕེབས་པའི་དབང་བསྐུར་མཆོག་སྩོལ་ནས།།ས་བཅུ་མྱུར་དུ་ཐོབ་པར་བྱིན་གྱིས་རློབས།།སྲིན་པོ་རྣམས་ལ་ཇི་ལྟར་མཛད་པ་བཞིན།།བསྟན་དགྲ་བསྟན་བཤིག་དམུ་རྒོད་མ་རུངས་པ།།གདུག་པ་ཅན་རྣམས་ཁྱེད་ཀྱི་མཐུ་རྩལ་གྱིས།།རབ་ཏུ་བཏུལ་ནས་ཆོས་ལ་དགོད་དུ་གསོལ།།དེ་མིན་དེར་འཛིན་ཕྲ་མ་སྔ་བཙན་གྱི།།ཆོས་མིན་ཆོས་ལྟར་བཅོས་པའི་སྟོབས་འཕེལ་ནས།།ཡང་དག་ཆོས་ལ་སྡང་ཞིང་སྨོད་པ་རྣམས།།ཁྱེད་ཀྱིས་ཡང་དག་ལམ་ལ་དགོད་དུ་གསོལ།།སངས་རྒྱས་བསྟན་པ་སེང་གེའི་ཁོག་པ་བཞིན།།རང་གི་ནང་ནས་ཉམས་པར་བྱེད་པ་རྣམས།།ཁྱེད་ཀྱིས་ཐབས་མཁས་ཐུགས་རྗེ་མཐུ་སྟོབས་ཀྱིས།།སླར་ཡང་བསྟན་པ་སྐྱོང་བར་བྱིན་གྱིས་རློབས།།བདག་ཀྱང་དེང་ནས་སྐྱེ་བ་ཐམས་ཅད་དུ།།སྐྱེས་མཆོག་ཁྱེད་ཀྱི་ཞབས་དྲུང་ཉེར་བསྟེན་ནས།།ཁྱེད་གསུང་བདུད་རྩི་དཔལ་ལ་སྤྱོད་པ་དང་།།ཁྱེད་ཀྱིས་བཀའ་བཞིན་དོན་གཉིས་འགྲུབ་གྱུར་ཅིག།ཁྱེད་ཀྱིས་རྗེས་སུ་བཟུང་པའི་བྱིན་རླབས་ཀྱིས།།ཁྱེད་ཀྱི་ཐུགས་དང་འགལ་བ་ཀུན་སྤངས་ཤིང་།།ཁྱེད་ཀྱི་ཐུགས་དང་མཐུན་པ་ཀུན་སྒྲུབས་ཏེ།།ཁྱེད་ཀྱི་གོ་འཕང་ལྟ་བུ་མྱུར་ཐོབ་ཤོག།ཁྱེད་ལ་དད་གུས་བགྱིས་པའི་རྟེན་འབྲེལ་གྱིས།།ལས་རླུང་རབ་འགགས་རྣམ་ཤེས་རབ་འགགས་ཤིང་།།ཡེ་ཤེས་རླུང་འཕེལ་ཡེ་ཤེས་རབ་འཕེལ་ནས།།ཁྱེད་བཞིན་གཞན་དོན་རླབས་ཆེན་བྱེད་གྱུར་ཅིག།མཐའ་ཡི་རྩ་རྣམས་རླུང་གིས་རབ་སྟོང་ཞིང་།།དབུ་མའི་རྩ་བཟང་རླུང་གིས་རབ་གང་བས།།ཞུ་བདེ་འགྱུར་མེད་དགའ་བཞི་རབ་རྫོགས་ནས།།རང་བཞིན་འགྱུར་མེད་མཁའ་ཁྱབ་ཐོབ་གྱུར་ཅིག།ཇི་ལྟར་དེ་མ་ཐོབ་པ་དེ་སྲིད་དུའང་།།བསླབ་གསུམ་སྡོམ་པ་གསུམ་དང་དམ་ཚིག་རྣམས།།ཡོད་ཡེ་མི་ཉམས་ཕྱིར་ཞིང་འཕེལ་བ་དང་།།དགེ་ཚོགས་ཐམས་ཅད་ཀུན་ནས་རྒྱས་པར་ཤོག།གཞན་ལ་ཕན་ཕྱིར་བསོད་ནམས་ཚོགས་ཆེན་དང་།།འགྱུར་མེད་བདེ་རྒྱས་ཡེ་ཤེས་ཚོགས་ཆེན་གྱིས།།ལམ་མཆོག་སྒྲུབ་པའི་འགལ་རྐྱེན་མེད་པ་དང་།།མཐུན་རྐྱེན་ཐམས་ཅད་ལྷུན་གྱིས་གྲུབ་གྱུར་ཅིག།ཡོངས་གྲུབ་ཡབ་ཡུམ་དབུ་མ་ཡབ་ཡུམ་དང་།།ཤེར་ཕྱིན་ཡབ་ཡུམ་དོན་དམ་ཡབ་ཡུམ་གྱི།།ལྷ་ཚོགས་ཀུན་གྱི་གཟུགས་ནས་རྣམ་མཁྱེན་བར།།རྣམ་པ་ཀུན་ལྡན་རྣམ་པ་མེད་པའོ།།རྨི་ལམ་སྒྱུ་མ་པྲ་ཕབ་བརྒྱད་ལྟ་བུ།།སོ་སོ་རང་རིག་ཡེ་ཤེས་སྤྱོད་ཡུལ་བ།།ཀུན་ཏུ་བཟང་པོ་དབང་པོ་ཐམས་ཅད་པ།།མཁྱེན་བརྩེ་ནུས་མཐུ་སྟོབས་དང་འཕྲིན་ལས་མཆོག།དཔེར་བྱ་ཀུན་ལས་འདས་པ་མཁའ་ཁྱབ་ཏུ།།གདོད་ནས་རྟག་ཏུ་བཞུགས་པའི་བྱིན་རླབས་དང་།།དེ་དག་གཟུགས་སྐུ་རྟེན་གསུམ་བྱིན་རླབས་ཀྱིས།།བསྔོ་བའི་རྒྱལ་པོ་མཆོག་འདི་འགྲུབ་གྱུར་ཅིག།སེམས་ཅན་ཐམས་ཅད་ལ་ཕན་ཐོགས་པར་གྱུར་ཅིག།སྟོན་པ་བཞི་ལྡན་གྱིས་སྨྲས་པའོ།།ཤུ་བྷཾ༎